'Skaam' GMR aktrise slaan gelyk droomrol- en man los | Huisgenoot
'Skaam' GMR aktrise slaan gelyk droomrol- en man los
As kind was sy so skaam dat sy nie eens self kos in 'n restaurant kon bestel nie. Maar vandag is die sprankelende aktrise glad nie skaam om te verklap dat sy haar kêrel moes aanpor om daardie roosgoud-verloofring aan haar vinger te steek nie. Of om te vertel hoe hard sy gewerk het om 'n droomrol los te slaan nie.
"Ek weet ek's nog baie jonk, maar ek skimp nou al twee jaar hy moet my vra om te trou, want ek het van die begin af geweet niemand pas beter by my nie," gesels Melissa Willering (24) oor haar verloofde, die filmredigeerder Regardt Botha.
Die aktrise wat TV-kykers as Getroud met Rugby se Chrissie leer ken het, is net so in haar skik met haar rol as Fleur in die kykNET-dramareeks Nêrens, Noord-Kaap as met haar verlowing.